C 125/314
LV
Eiropas Savienības Oficiālais Vēstnesis
5.4.2023.
Trešdiena, 2022. gada 14. septembris (91)
Lielāka patērētāju aizsardzība būtu jāgarantē, nodrošinot, ka visiem patērētājiem ir pieejami iedarbīgi un neatkarīgi strīdu ārpustiesas izšķiršanas mehānismi, piemēram, enerģētikas ombuds, patērētāju struktūra vai regulatīva iestāde.
Tāpēc dalībvalstīm būtu jāievieš ātras un iedarbīgas sūdzību izskatīšanas procedūras.
(92)
Būtu jāatzīst un aktīvi jāatbalsta ieguldījums, ko Eiropas zaļā kursa un 2030. gada klimata mērķrādītāja plāna mērķu sasniegšanā dod atjaunīgās enerģijas kopienas saskaņā ar Eiropas Parlamenta un Padomes Direktīvu (ES) 2018/2001 ▌un iedzīvotāju energokopienas saskaņā ar Direktīvu (ES) 2019/944.
Tāpēc dalībvalstīm būtu jāapsver un jāpopularizē atjaunīgās enerģijas kopienu un iedzīvotāju energokopienu loma.
Minētās kopienas ar energoefektivitātes uzlabojumiem vietējā vai mājsaimniecību līmenī, kā arī sabiedriskajās ēkās sadarbībā ar vietējām iestādēm var dalībvalstīm palīdzēt vietējā līmenī īstenot principu “energoefektivitāte pirmajā vietā”.
Tās var iespēcināt un iesaistīt patērētājus un atsevišķām mājsaimniecības lietotāju grupām, arī lauku un attālās teritorijās, kā arī tālākajos reģionos dot iespēju piedalīties energoefektivitātes projektos un pasākumos, nereti šādus pasākumus apvienojot ar investīcijām atjaunīgajos energoresursos.
Energokopienām ir arī liela nozīme izglītošanā un iedzīvotāju informētības palielināšanā par pasākumiem, ko var veikt, lai panāktu energoietaupījumus.
Ar dalībvalstu pienācīgu atbalstu energokopienas var palīdzēt apkarot enerģētisko nabadzību, jo tās var sekmēt energoefektivitātes projektus, samazināt energopatēriņu un panākt zemākus piegādes tarifus.
Dalībvalstīm būtu jālikvidē nevajadzīgi šķēršļi, lai nodrošinātu, ka iedzīvotājiem rodas interese veidot energokopienas.
Visu līmeņu publiskās pārvaldes iestādēm būtu jāsaņem atbilstīga apmācība šajā jomā.
(92a)
Ilgtermiņa izmaiņas paradumos, kā tiek patērēta enerģija, var panākt, nodrošinot iedzīvotājiem pilnvērtīgas iespējas.
Energokopienas var palīdzēt ilgtermiņā ietaupīt enerģiju, jo īpaši mājsaimniecībām, un palielināt iedzīvotāju un mazo uzņēmumu ilgtspējīgus ieguldījumus.
Dalībvalstīm būtu jānodrošina iedzīvotājiem iespējas veikt šādas darbības, atbalstot kopienu enerģētikas projektus un organizācijas.
(93)
Būtu jāatzīst ieguldījums, ko dod vienas pieturas aģentūras vai līdzīgas struktūras, kuras darbojas kā mehānismi, kas vairākām mērķgrupām, tai skaitā iedzīvotājiem, MVU un publiskajām iestādēm, var dot iespējas izstrādāt un īstenot projektus un pasākumus, kas saistīti ar pāreju uz tīru enerģiju.
Vienas pieturas aģentūru ieguldījums var būt īpaši nozīmīgs visneaizsargātākajiem lietotājiem, tostarp visdažādākajām sievietēm un vientuļajiem vecākiem, jo šīs aģentūras varētu būt vienkāršāks, uzticamāks un pieejamāks avots informācijai par energoefektivitātes uzlabošanu.
Minētais ieguldījums var ietvert tehnisku, administratīvu un finansiālu konsultāciju un palīdzības sniegšanu, nepieciešamo administratīvo procedūru vai piekļuves finanšu tirgiem atvieglošanu vai norādījumu sniegšanu par nacionālo un Eiropas tiesisko regulējumu, arī publiskā iepirkuma noteikumiem un kritērijiem, un ES taksonomiju.
(94)
Komisijai būtu jāizskata, kāda ir ietekme tās pasākumiem, ar kuriem atbalsta platformu un forumu izveidi, iesaistot inter alia Eiropas sociālā dialoga struktūras energoefektivitātes apmācību programmu veicināšanā, un vajadzības gadījumā tai būtu jāierosina turpmāki pasākumi.
Komisijai būtu arī jāmudina Eiropas sociālie partneri diskutēt par energoefektivitāti, jo īpaši attiecībā uz mazaizsargātiem lietotājiem un galaizmantotājiem, arī enerģētiskās nabadzības skartajiem.
(95)
Taisnīga pārkārtošanās uz klimatneitrālu Savienību līdz 2050. gadam ir Eiropas zaļā kursa pamatu pamats.
Eiropas sociālo tiesību pīlārā, ko 2017. gada 17. novembrī kopīgi proklamēja Eiropas Parlaments, Padome un Komisija, enerģija ir iekļauta to pamatpakalpojumu vidū, kuriem piekļūt tiesības ir ikvienam.
Atbalsts piekļuvei šādiem pakalpojumiem ir jāsaņem ikvienam, kam tas ir vajadzīgs (45), jo īpaši inflācijas spiediena un enerģijas cenu būtiska pieauguma kontekstā.
(45)
Eiropas sociālo tiesību pīlāra 20. princips “Piekļuve pamatpakalpojumiem”, https://ec.europa.eu/info/strategy/priorities-2019-2024/ economy-works-people/jobs-growth-and-investment/european-pillar-social-rights/european-pillar-social-rights-20-principles_lv.